钦定古今图书集成/理学汇编/文学典/第104卷 > 邓韨
## 钦定古今图书集成/理学汇编/文学典/第104卷 > 邓韨

按《列朝诗集》：韨字文度，其先华亭人，元季徙常熟，中
正德丁卯乡荐。母死，遂不上公车。以通经博古为学，
尝仿吕成公《大事记》，论次古今得失，类成卷帙。曰：“如
有用，我执此以往。”年八十八而卒。诗学昌黎、东坡，不
屑时调。为文有体要，陆子馀、归熙甫皆称之。尝与客
论文曰：“噫嘻！文之敝久矣！文莫粹于经，圣贤以其精”
蕴而形诸辞。辞可以已，圣贤必无事于作，作焉者不
得已也。诚知圣贤之文不得已而作，则文非载道而
该治具劝戒可以无作。圣贤志之所至而其文出，所
谓浩博而纯正者，言之必有伦而不苟，陈之于世，灿
然若引星辰而上也。其无所不究，贤者识其大，不贤
者识其小，乌有支离泛滥，诡妄放荡而不宅于理者
乎？三代而下，放臣弃妇之辞，读之尤足以兴感者，性
情也。今之为文者，无古人之性情与其所遇之时事，
辞与意背，以谀为恭，以泰为约，导侈饰怨，悲乐之无
度，浮滥而无法，语畅也而实遂，语工也而无度。人言
“西京之文近乎古，不知坏古人文者，扬子诸人有责
焉。”余录而存之，以见前辈有本之学如此。

按《苏州府志》：“邓韨，字文度，常熟人。本姓蔡，少育外家，
因氏焉。外祖邓洪，多藏书，韨尽读之。杨子器令常熟，
以为绝伦，遗以俸钱，又俾巨室坐事者葺其庐，韨咸
谢不受。正德丙子，举于乡，不第，会母老病，遂不出，辟一室于母寝之右，以侍疾。为文有体要，尤好濂洛、关、
闽之学，以省身克己为主。县令平湖冯汝弼聘修邑”
志，时有衔之者，巡抚欧阳铎、巡按吕光洵力持之，置
其板于学宫。铎尝以异鸡为贽造其门，讲钧礼。光洵
迎至官舍，谘访水利，不干以私。抚按即其家建尚志
坊。韨尝仿吕成公《大事记》取古今事，论次得失，类成
卷。帙曰：“如有用，我，执此以往。”年八十八卒。所著《易解》
《泉坊议事录》若干卷。子廷直、廷荐，孙光朝、光晨，皆以
文学世其家。